Here is a page extracted from Wikipedia that may contain CSS, HTML, and a lot of unformatted text.

Title: Corrient de turbididat
Content: Una corrient de turbididat ye un movimiento d'augua con materials terrichens en suspensión que puet baixar por las pendients marinas u lacustres por tener una densidat mes gran que l'augua d'arredol.

La primera corrient de turbididat que se podió conoixer se produció por un tierratremol lo 18 de noviembre de 1929 baixo la espuenda continental de Terranova, con lo resultau de crebar-se 13 cables submarins, 5 d'éls unas horas dimpués de lo tierratremol, lo que permitió que en l'anyo 1952 los ocianografos Bruce Heezen y Mauririce Ewing la podesen interpretar como una corrient de turbididat y la podesen reconstruir.

Las corrients de turbididat pueden tener velocidaz de 100 km/h y transportar dica las planas abisals materials detriticos de mida archila, limo, arena y dica mida zaborro.

Se creye que las corrients de turbididat han contribuiu a formar las foces submarinas por erosión en la part baixa de las plataformas continentals, en las espuendas continentals, en lo glacis continental, y dica en las planas abisals. En los fondons d'estas foces bi ha muito material detritico, por eixemplo arenas.

Cuan una corrient de turbididat pierde enerchía y capacidat de transporte en la part baixa de la espuenda continental sedimenta uns materials terrichens que esdevienen las turbiditas de lo glacis continental y si sedimentan mientres bi ha actividat orochenica que conduce a la formación d'una cordelera la turbidita constituirá un flysch. Las turbiditas tienen una granoselección con materials gruesos en la part inferior y os materials fins en la part superior. Succesivos depositos sedimentarios de succesivas corrients de turbididat formarán una estratificación ritmica con la repetición de las unidaz de cada ciclo.

Referencias

Bibliografía 
Eumenio Ancochea Soto, Francisco Anguita Virella, Fernando Moreno Serrano. Geología Procesos externos. Editorial Edelvives, 1990.
Francisco Anguita Virella, Fernando Moreno Serrano. Procesos geológicos externos y geología ambiental. Editorial Rueda, 1993.
Alain Foucault y Jean-François Raoult Diccionario de Geología. Masson, 1985.

Sedimentolochía

he:התנזלות קרקע#זרמי עכירות